《次韵梅花》
宋代·朱槔

阴阴雪意云垂地，曳策微行傍清泚。
眼明横路出江梅，烟瞑沙寒迷表里。
当年一梦山月明，依约瑶台见仙子。
俗缘掣肘意未了，弄出飞琼乱纷委。
摩娑铜狄岂须话，沧海扬尘固其理。
花神纵步来阆苑，羞怕唐昌偷玉蕊。
回风自作妆半面，泣露真成愁龋齿。
相看一笑岂易得，分与天香更清美。
那知脱屣尘寰去，顷刻蓬莱三万里。
黄昏谁伴醉乡归，天色无情淡如洗。

作者简介：徽州婺源人，字逢年。朱松弟。有轶才，自负其长，不肯随俗俯仰。工诗。有《玉澜集》。